《碧泉岩》
清代·彭维新

兹崖韫高德，不欲矜有余。盈腹贮乳水，纤罅鸣佩琚。

夏润冬不缩，点滴均数疏。一线下云窦，汇入芙蓉渠。

镜澄天在水，中无惊饵鱼。曾洗仙药鼎，时溅游人裾。

绿苔有新意，丹壁无宿于。窄厂足容膝，可以读吾书。

稚松匝戢戢，好风来徐徐。茶铛近挹取，小啜尘虑袪。

流润历千劫，应有神物居。何当作霖雨，及时起焦枯。

作者简介：彭维新，字石原，茶陵人。康熙丙戌进士，改庶吉士，授检讨，累官协办大学士，管理户部。坐事免，起授左都御史。有《墨香阁集》。